CELEX: 32008D0046
Language: sl
Date: 2007-12-14 00:00:00
Title: 2008/46/ES: Sklep Komisije z dne 14. decembra 2007 o ustanovitvi Izvajalske agencije za raziskave za upravljanje nekaterih delov posebnih programov Skupnosti Ljudje, Zmogljivosti in Sodelovanje na področju raziskav z uporabo Uredbe Sveta (ES) št. 58/2003 (Besedilo velja za EGP )

15.1.2008   
            
            
               SL
            
            
               Uradni list Evropske unije
            
            
               L 11/9
            
         
      SKLEP KOMISIJE
   
   z dne 14. decembra 2007
   o ustanovitvi „Izvajalske agencije za raziskave“ za upravljanje nekaterih delov posebnih programov Skupnosti Ljudje, Zmogljivosti in Sodelovanje na področju raziskav z uporabo Uredbe Sveta (ES) št. 58/2003
   (Besedilo velja za EGP)
   (2008/46/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3(1) Uredbe,
   ob upoštevanju naslednjega:
   
               (1)
            
            
               Uredba (ES) št. 58/2003 pooblašča Komisijo, da ustanavlja izvajalske agencije v skladu s splošnim statutom, določenim z navedeno uredbo, in jih zadolži za določene naloge v zvezi z upravljanjem enega ali več programov Skupnosti.
            
         
               (2)
            
            
               Pooblastilo za ustanavljanje izvajalskih agencij naj bi Komisiji omogočilo, da se osredotoči na temeljne dejavnosti in naloge, ki jih ni mogoče oddati v zunanje izvajanje, ne da bi pri tem izgubila nadzor ali končno odgovornost za dejavnosti, ki jih upravljajo navedene izvajalske agencije.
            
         
               (3)
            
            
               Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (2) vključuje izvajanje projektov na področju raziskav, tehnološkega razvoja in predstavitvenih dejavnosti v okviru posebnih programov Ljudje, Zmogljivosti in Sodelovanje, ki ne vsebuje sprejemanja političnih odločitev ter zahteva visoko raven tehničnega in finančnega strokovnega znanja ves čas trajanja projektov.
            
         
               (4)
            
            
               Sporazumi o dodelitvi sredstev, sklenjeni na podlagi Sedmega okvirnega programa, lahko veljajo več let, pri čemer bo znatno število sporazumov začelo veljati leta 2014 in zadevna sredstva se bodo dejavno upravljala do leta 2017 in pozneje.
            
         
               (5)
            
            
               Naloge v zvezi z izvajanjem programa je mogoče prenesti na izvajalsko agencijo na podlagi jasne ločitve med fazo načrtovanja programa, ki je v pristojnosti služb Komisije, in izvedbo projekta, ki bo zaupana izvajalski agenciji.
            
         
               (6)
            
            
               Za posebni program Ljudje in del posebnega programa Zmogljivosti z naslovom „Raziskave v korist MSP“ so značilni projekti, ki vključujejo veliko število manjših dejavnosti.
            
         
               (7)
            
            
               Temi „Varnost“ in „Vesolje“ iz posebnega programa Sodelovanje sta novi področji, za kateri Komisija še nima obsežnega internega strokovnega znanja in bi torej izvajalski agenciji lahko služili kot pilotni projekt za izvajanje zahtevnejših skupnih raziskovalnih projektov.
            
         
               (8)
            
            
               Izvajalska agencija bi lahko tudi centralno izvajala naloge upravne in logistične podpore na drugih področjih okvirnega programa.
            
         
               (9)
            
            
               Agencija bi morala izvrševati svoj operativni proračun v skladu z Uredbo Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (3).
            
         
               (10)
            
            
               Analiza stroškov in koristi, ki je bila opravljena v ta namen, je pokazala, da bi bila ustanovitev izvajalske agencije za raziskave koristna s finančnega in tudi nefinančnega vidika.
            
         
               (11)
            
            
               Ukrepi, predvideni s tem sklepom, so v skladu z mnenjem Odbora za izvajalske agencije –
            
         SKLENILA:
   Člen 1
   Ustanovitev Agencije
   1.   Ustanovi se izvajalska agencija (v nadaljnjem besedilu „agencija“) za upravljanje dejavnosti Skupnosti na področju raziskav, katere statut ureja Uredba (ES) št. 58/2003.
   2.   Ime agencije je „Izvajalska agencija za raziskave“.
   Člen 2
   Sedež
   Agencija ima sedež v Bruslju.
   Člen 3
   Trajanje delovanja
   Agencija se ustanovi za obdobje, ki se začne 1. januarja 2008 in konča 31. decembra 2017.
   Člen 4
   Cilji in naloge
   1.   Agenciji so v okviru Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013), ki je bil vzpostavljen s Sklepom št. 1982/2006/ES (v nadaljnjem besedilu „okvirni program“), zaupane naslednje naloge:
   
               (a)
            
            
               upravljanje faz posebnih projektov v okviru izvajanja nekaterih področij posebnega programa Ljudje na podlagi Odločbe Sveta 2006/973/ES (4) in delovnega programa, ki ga sprejme Komisija, ter tudi potrebnih pregledov, pri čemer se pomembne odločitve sprejmejo na osnovi pooblastil, ki ji jih je dodelila Komisija;
            
         
               (b)
            
            
               upravljanje faz posebnih projektov v okviru izvajanja ukrepov znotraj dela „Raziskave v korist MSP“ posebnega programa Zmogljivosti na podlagi Odločbe Sveta 2006/974/ES (5) in delovnega programa, ki ga sprejme Komisija, ter tudi potrebnih pregledov, pri čemer se pomembne odločitve sprejmejo na osnovi pooblastil, ki ji jih je dodelila Komisija;
            
         
               (c)
            
            
               upravljanje faz posebnih projektov v okviru izvajanja nekaterih področij znotraj tem „Vesolje“ in „Varnost“ posebnega programa Sodelovanje na podlagi Odločbe Sveta 2006/971/ES (6) in delovnega programa, ki ga sprejme Komisija, ter tudi potrebnih pregledov, pri čemer se pomembne odločitve sprejmejo na osnovi pooblastil, ki ji jih je dodelila Komisija;
            
         
               (d)
            
            
               sprejemanje instrumentov za proračunsko izvrševanje prihodkov in odhodkov ter – na osnovi pooblastila Komisije – izvajanje vseh ukrepov za upravljanje delov programov Skupnosti navedenih v odstavkih (a), (b) in (c), zlasti tistih, ki so povezani z dodelitvijo sredstev in oddajo naročil;
            
         
               (e)
            
            
               zbiranje, analiza in posredovanje Komisiji vseh informacij, potrebnih za usmerjanje izvajanja delov programov Skupnosti, navedenih zgoraj v odstavkih (a), (b) in (c);
            
         
               (f)
            
            
               zagotavljanje logistične in upravne podpore za posebne programe Zmogljivosti, Sodelovanje in Ljudje, še posebej na področjih objave razpisov, sprejemanja in ocenjevanja predlogov, sklepanja pogodb z ocenjevalci, priprav plačil za ocenjevalce ter preverjanja finančne sposobnosti.
            
         2.   Komisija lahko, potem ko je prejela mnenje Odbora za izvajalske agencije iz člena 24 Uredbe (ES) št. 58/2003, agencijo pooblasti, da poleg nalog iz odstavka 1 izvaja tudi druge naloge iste vrste na podlagi okvirnega programa.
   3.   Sklep Komisije o prenosu pooblastil na agencijo podrobno določa vse naloge, ki ji bodo zaupane, in se v primeru katerih koli dodatnih nalog, ki bodo morda zaupane agenciji, ustrezno spremeni. V vednost bo poslan Odboru za izvajalske agencije.
   Člen 5
   Organizacijska sestava
   1.   Agencijo upravljata usmerjevalni odbor in direktor, ki ga imenuje Komisija.
   2.   Člani usmerjevalnega odbora so imenovani za dve leti.
   3.   Direktor agencije je imenovan za štiri leta.
   4.   Mandati članov upravnega odbora in direktorja se lahko obnovijo.
   Člen 6
   Nepovratna sredstva
   Agencija prejema nepovratna sredstva, ki so predvidena v splošnem proračunu Evropskih skupnosti, in sicer iz sredstev, dodeljenih za programe iz člena 4(1), ter po potrebi sredstev, dodeljenih za druge dele okvirnega programa, katerih izvajanje je zaupano agenciji na podlagi člena 4(2).
   Člen 7
   Nadzor in poročanje
   Agencija je pod nadzorom Komisije in redno poroča o napredku pri izvajanju programov, za katere je odgovorna, v skladu z ureditvijo in v intervalih, določenih v aktu o prenosu.
   Člen 8
   Izvrševanje operativnega proračuna
   Agencija izvršuje operativni proračun v skladu z določbami Uredbe (ES) št. 1653/2004.
   
      V Bruslju, 14. decembra 2007
      
         
            Za Komisijo
         
         Janez POTOČNIK
         
         
            Član Komisije
         
      
   
   
      (1)  UL L 11, 16.1.2003, str. 1.
   
      (2)  UL L 412, 30.12.2006, str. 1.
   
      (3)  UL L 297, 22.9.2004, str. 6. Uredba, kakor je bila spremenjena z Uredbo (ES) št. 1821/2005 (UL L 293, 9.11.2005, str. 10).
   
      (4)  UL L 400, 30.12.2006, str. 272.
   
      (5)  UL L 400, 30.12.2006, str. 299.
   
      (6)  UL L 400, 30.12.2006, str. 86.